SNOB@NEO  ..หากเอ่ยชื่อนี้ ชาวเชียงใหม่ผู้รักเครื่องเสียงคงรู้จัก แต่หากเป็นนักชิมหรือคนทั่วไป อาจไม่คุ้นหู  แต่บาริสต้าเชียงใหม่และคอกาแฟตัวจริง รู้จักร้านนี้เป็นอย่างดี

ร้าน snob แห่งนี้ หากดูภายนอก จะนึกว่าเป็นร้านขายเครื่องเสียง ลำโพง และซีดี  แต่จริงๆ แล้ว ที่นี่มีบาร์เครื่องดื่มและกาแฟคุณภาพดีไว้คอยบริการ  ซึ่งบาริสต้าที่ประจำอยู่ "วรัตถ์" นับว่าเป็นบาริสต้าที่มีฝีมือดีคนหนึ่งในวงการกาแฟเชียงใหม่ 

บรรยากาศภายในร้านดูสะอาดสะอ้าน  โปร่ง โล่งสบาย ด้วยแสงธรรมชาติจากภายนอก เพราะมีกระจกเกือบรอบด้าน   พื้นที่ใช้สอยถูกแบ่งเป็นสัดส่วนอย่างลงตัว ทั้งบริเวณบาร์กาแฟ  ชั้นวางซีดี ชั้นโชว์ลำโพงและเครื่องเสียงต่างๆ  รวมถึงที่โต๊ะเก้าอี้ที่จัดไว้ให้นั่งจิบกาแฟ ทำงาน ฟังเพลงเพลินๆ

หากชอบดนตรีและเครื่องเสียง  มาที่นี่ไม่ผิดหวัง  เพราะสารพัดแผ่นซีดี ดีวีดี ทั้งไทยและเทศ  ทั้งหนังและเพลง มีให้เลือกมากมาย ทั้งเก่าและใหม่   ... หรือนักฟังเพลงที่ชอบเครื่องเสียงแบบไฮเอนด์ หรือที่มีดีไซน์แปลกใหม่ เทคโนโลยีล้ำๆ  ก็สามารถเลือกฟัง เลือกทดลองได้ตามใจชอบ

สำหรับคอกาแฟ หรือนักชิม.. ต้องไม่พลาดที่จะมานั่งบริเวณบาร์ ซึ่งมีอยู่ 4-5 ที่นั่ง สามารถพูดคุยกับบาริสต้า นั่งจิบเครื่องดื่มจิบกาแฟ  ดูบาริสต้าชงกาแฟ หรือดูการเทลาเต้อาร์ตอย่างใกล้ชิด .. ได้อรรถรสและบรรยากาศที่เป็นกันเองมากๆ   ซึ่งส่วนใหญ่ที่นี่จะมีลูกค้าประจำหมุนเวียนมาใช้บริการอย่างต่อเนื่อง

ราคาเครื่องดื่มและกาแฟที่นี่ ถือว่ามาตรฐาน  กาแฟร้อนเริ่มต้นที่ 55 บาท  กาแฟเย็น 65 และปั่น 75 บาท ซึ่งรสชาติและคุณภาพดีมาก เพราะบาริสต้ามีความรู้ความสามารถในการชงกาแฟตามแบบที่ลูกค้าต้องการ หากไม่แน่ใจว่าจะสั่งอะไร บอกความต้องการกับบาริสต้าได้เลย  รับรองได้เครื่องดื่มที่ถูกใจอย่างแน่นอน
ซึ่งการชงกาแฟที่นี่ ไม่ได้มีแค่ชงจากเครื่อง espresso machine ที่เราคุ้นเคยเพียงอย่างเดียว .. แต่ที่นี่มีทั้งชงแบบดริป  แบบไซฟ่อน  แบบแอโร่เพรส ฯลฯ  

เพิ่มเติมอีกนิด สำหรับคอกาแฟที่ชอบความหลากหลาย  ชอบลองกาแฟใหม่ๆ .. มาที่นี่ไม่ผิดหวัง  เพราะบาริสต้ามักจะมีกาแฟใหม่ๆ มาให้ได้ลองชิมอยู่เป็นประจำ ทั้งกาแฟไทย กาแฟนอก และกาแฟเบลนด์ต่างๆ จากโรงคั่วดังๆ หลายแห่ง.. หรือแม้กระทั่งเครื่องดื่มสูตรแปลกๆ ใหม่ๆ ที่บาริสต้าคิดได้  ก็มีให้ชิมนอกเหนือจากเมนูปกติ  มาร้านนี้ทีไร ผมไม่เคยได้ดื่มกาแฟแก้วเดียวสักที  .. อย่างไม่มีก็ 2-3 แก้วทุกครั้ง

ล่าสุด .. ได้ลองชิม espresso ที่ทำจากเมล็ดนำเข้าจากออสเตรเลีย  และได้ชิม "ของแปลก" อีก 1 เมนูคือ กาแฟมะนาว .. ที่ใช้กาแฟคั่วอ่อน รสชาติออกเปรี้ยวเหมือนผลไม้ ชงโดยใช้เครื่องชงแบบ Aeropress แล้วปรุงรสด้วยน้ำเชื่อมและมะนาว  .. รสชาติคล้ายชามะนาวมากๆ   ไม่น่าเชื่อว่าจะสามารถนำกาแฟมาทำเครื่องดื่มแบบนี้ได้  ... เยี่ยมจริงๆ (เมนูนี้ยังไม่มีชื่อ ..ถ้าอยากลอง ให้ถามบาริสต้าได้เลยครับ)

หากใครอยากจะนั่งเล่น หรือนั่งทำงาน  ก็สามารถหลบมุม ไปด้านบน ซึ่งมีโต๊ะเก้าอี้อยู่ 3 ชุด นั่งสบายๆ  ฟังเพลงเพราะๆ จากเครื่องเสียงชั้นดี  ที่รับรองว่าไม่รบกวนโสตประสาทหูอย่างแน่นอน  .. แอร์เย็นฉ่ำ wifi ฟรี แถมแสงสว่างเหมาะมากกับการนั่งทำงาน .. นั่งนานๆ ทางร้านก็ไม่ว่าอะไร  

บรรยายมาขนาดนี้  ..อยากให้ลองไปชิมกันดู เพราะบางคนไม่รู้ว่ามีร้านแบบนี้ด้วยเหรอ 

พิกัดหาไม่ยาก  ร้านนี้ตั้งอยู่ ถ.ห้วยแก้ว ฝั่งตรงข้ามกับคอนโดปันนาหน้ามช. บริเวณอาคารคลาสวัน 
มีที่จอดรถสะดวกสบาย ทั้งในอาคารและนอกอาคาร .. 

เป็นอีกหนึ่งร้านที่ผมมาใช้บริการเป็นประจำและอยากแนะนำให้เพื่อนๆ ได้รู้จักครับ ^_^
